青華吟
作者：白玉蟾
朝代：宋

paragraphs: 羅浮山中春晝長，風吹蘭花滿面香。
博山香斷一欹枕，飛神直到玉帝旁。
火鈴將軍同直舍，忽覺羽衣驚羽駕。
三千神女笑回眸，整裾端簡龍墀下。
奏言臣昔因饕酒，醉墮紅塵如此久。
袖藏一卷玉雷書，進前再拜重稽首。
今朝天開九虎關，乃將見帝玉槃顔。
令臣奏畢速回首，下界一去思帝難。
此時侍仙小黄散，手執金書貼玉版。
精神縹緲素光中，不覺瓊文照心眼。
於中最妙何所言，青霞命下龍臺昏。
脚撥南辰開地脈，掌翻北斗透天門。
香煙未滅烏雲走，風驅火豬逐鐵狗。
紫童飛出碧霄中，劍光祇見雷聲吼。
夢回無人可與言，一嘯天地陰晴分。